text: Flere udenlandske læger i psykiatrien
  28 januar 2013 kl. 07.46
  Der skal de næste fire år ansættes 20 nye læger i psykiatrien i Region Syddanmark. Fælles for dem alle er, at de kommer fra udlandet.
  Det er ikke muligt at ansætte nok kvalificerede danskere. Alt for få tager uddannelsen som speciallæge i psykiatri. Derfor vil fremtidens behandlere komme fra lande som Polen, Tjekkiet og Portugal.
  
  For få
  Og det ærgrer formand for psykiatriudvalget i Region Syddanmark Dansk Folkepartis Freddie Madsen.
  - De her mennesker, der behandles, de er jo syge i sindet, så jeg tror, det er vigtigt, at der tales pænt og ordentligt dansk til dem, siger Freddie Madsen til DR Syd.
  Der ansættes for få psykiatrilæger, og det skal der gerne laves om på, mener Freddie Madsen.
  - Man kunne træde tidligere ind og tage ud på universiteterne tidligere og fortælle og gøre opmærksom på psykiatrien som et interessant felt at arbejde indenfor, siger Freddie Madsen.
  Allerede nu arbejder der 10 udenlandske læger i psykiatrien i Syddanmark.
  